[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.3.2009

COM(2009) 127 τελικό

2009/0041 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2115/2005 του Συμβουλίου, της 20ής Δεκεμβρίου 2005, για τη θέσπιση σχεδίου ανασύστασης του χάλιμπατ της Γροιλανδίας στο πλαίσιο της Οργάνωσης Αλιείας Βορειοδυτικού Ατλαντικού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός του κανονισμού (ΕΚ) αριθ. 2115/2005 του Συμβουλίου, της 20ής Δεκεμβρίου 2005, είναι η εισαγωγή στο κοινοτικό δίκαιο σχεδίου ανασύστασης του χάλιμπατ της Γροιλανδίας, το οποίο εγκρίθηκε από την Οργάνωση Αλιείας Βορειοδυτικού Ατλαντικού (NAFO).

Το εν λόγω σχέδιο ανασύστασης υπόκειται σε αναθεώρηση σε τακτά χρονικά διαστήματα από την NAFO.

Κατά την ετήσια συνεδρίασή της το 2007, η οποία πραγματοποιήθηκε στη Λισαβόνα της Πορτογαλίας, η NAFO ενέκρινε ορισμένες τροποποιήσεις του εν λόγω σχεδίου ανασύστασης. Εγκρίθηκαν οι ακόλουθες τροποποιήσεις:

- ενίσχυση των μέτρων σχετικά με την υποβολή εκθέσεων για τα αλιεύματα· και

- πρόσθετα μέτρα ελέγχου για την ενίσχυση των εν πλω επιθεωρήσεων των σκαφών που εισέρχονται και εξέρχονται από τη ζώνη NAFO.

Οι τροποποιήσεις αυτές εγκρίθηκαν με τη στήριξη της Κοινότητας, κατόπιν διαβουλεύσεων με τα κράτη μέλη, τον σχετικό κλάδο και μη κυβερνητικές οργανώσεις.

Τα εν λόγω μέτρα εισήχθησαν στο κοινοτικό δίκαιο προσωρινά μέσω του κανονισμού (ΕΚ) αριθ. 40/2008 του Συμβουλίου της 16ης Ιανουαρίου 2008 και του κανονισμού (ΕΚ) αριθ. 43/2009 του Συμβουλίου, της 16ης Ιανουαρίου 2009, περί καθορισμού, για το 2008 και το 2009, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.

Οι εν λόγω τροποποιήσεις είναι δεσμευτικές και πρέπει συνεπώς να εισαχθούν στο κοινοτικό δίκαιο σε πιο μακροπρόθεσμη βάση.

Σκοπός της παρούσας πρότασης είναι η πραγματοποίηση των αναγκαίων τροποποιήσεων στον κανονισμό (ΕΚ) αριθ. 2115/2005 του Συμβουλίου.

Η πρόταση εμπίπτει στην αποκλειστική αρμοδιότητα της Κοινότητας. Ως εκ τούτου δεν ισχύει η αρχή της επικουρικότητας.

Η πρόταση δεν έχει επιπτώσεις στον κοινοτικό προϋπολογισμό.

Η νομική βάση της πρότασης είναι το άρθρο 37 της συνθήκης ΕΚ.

Το Συμβούλιο καλείται να εγκρίνει το συντομότερο δυνατό την παρούσα πρόταση.

2009/0041 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2115/2005 του Συμβουλίου, της 20 ής Δεκεμβρίου 2005, για τη θέσπιση σχεδίου ανασύστασης του χάλιμπατ της Γροιλανδίας στο πλαίσιο της Οργάνωσης Αλιείας Βορειοδυτικού Ατλαντικού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα εξής:

(1) Ο κανονισμός (ΕΚ) αριθ. 2115/2005 του Συμβουλίου για τη θέσπιση σχεδίου ανάκτησης του χάλιμπατ της Γροιλανδίας στο πλαίσιο της Οργάνωσης Αλιείας Βορειοδυτικού Ατλαντικού[3] θεσπίζει ένα σχέδιο ανάκτησης του χάλιμπατ της Γροιλανδίας, το οποίο εγκρίθηκε από την Οργάνωση Αλιείας Βορειοδυτικού Ατλαντικού (εφεξής «NAFO»).

(2) Στην 29η ετήσια συνεδρίασή της, που πραγματοποιήθηκε τον Σεπτέμβριο του 2007, η NAFO ενέκρινε ορισμένες τροποποιήσεις του εν λόγω σχεδίου ανασύστασης. Οι τροποποιήσεις αυτές αφορούν την ενίσχυση των μέτρων σχετικά με την υποβολή εκθέσεων για τα αλιεύματα και πρόσθετα μέτρα ελέγχου για την ενίσχυση των εν πλω επιθεωρήσεων των σκαφών που εισέρχονται και εξέρχονται από τη ζώνη διακανονισμού της NAFO.

(3) Συνεπώς, είναι αναγκαία η τροποποίηση του κανονισμού (ΕΚ) αριθ. 2115/2005 του Συμβουλίου προκειμένου να τεθούν σε εφαρμογή οι τροποποιήσεις του σχεδίου ανασύστασης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2115/2005 του Συμβουλίου τροποποιείται ως εξής:

(1) Παρεμβάλλεται το ακόλουθο άρθρο 5α:

«Άρθρο 5a Είσοδος στη ζώνη διακανονισμού της NAFO

1. Τα αλιευτικά σκάφη που αναφέρονται στο άρθρο 5 παράγραφος 1 μπορούν να εισέρχονται στη ζώνη διακανονισμού της NAFO για να αλιεύσουν χάλιμπατ της Γροιλανδίας μόνον εάν:

α) διατηρούν επί του σκάφους κάτω από 50 τόνους οιωνδήποτε αλιευμάτων, ή

β) συμμορφώνονται με τη διαδικασία που προβλέπεται στις παραγράφους 2, 3 και 4.

2. Όταν ένα αλιευτικό σκάφος έχει επ’αυτού 50 ή περισσότερους τόνους αλιευμάτων προερχόμενων από ζώνες εκτός της ζώνης διακανονισμού της NAFO, κοινοποιεί στη Γραμματεία της NAFO, με ηλεκτρονικό ταχυδρομείο ή τελεομοιοτυπία, το αργότερο 72 ώρες πριν από την είσοδο στη ζώνη διακανονισμού της NAFO:

- το ποσό των αλιευμάτων που διατηρούνται επί του σκάφους,

- τη θέση (γεωγραφικό πλάτος/γεωγραφικό μήκος) στην οποία ο πλοίαρχος του σκάφους εκτιμά ότι το σκάφος θα αρχίσει αλιευτική δραστηριότητα, και

- την εκτιμώμενη ώρα άφιξης στη θέση.

3. Σε περίπτωση που ένα σκάφος επιθεώρησης, σε συνέχεια της κοινοποίησης που αναφέρεται στην παράγραφο 2, γνωστοποιήσει τη πρόθεση του να πραγματοποιήσει επιθεώρηση, κοινοποιεί τις συντεταγμένες του σημείου ελέγχου στο οποίο θα πραγματοποιηθεί η επιθεώρηση του αλιευτικού σκάφους. Το σημείο ελέγχου δεν απέχει άνω των 60 ναυτικών μιλίων από τη θέση στην οποία ο πλοίαρχος του αλιευτικού σκάφους εκτιμά ότι το σκάφος θα αρχίσει να αλιεύει.

4. Tο αλιευτικό σκάφος που αναφέρεται στην παράγραφο 2 μπορεί να αρχίσει να αλιεύει στις ακόλουθες περιπτώσεις:

α) εάν λάβει κοινοποίηση για το σκοπό αυτό από τη Γραμματεία της NAFO·

β) εάν, μετά από την επιθεώρηση που διεξάγεται σύμφωνα με την παράγραφο 3, ενημερωθεί από το σκάφος επιθεώρησης ότι μπορεί να προβεί σε αλιευτική δραστηριότητα·

γ) εάν το σκάφος επιθεώρησης δεν έχει αρχίσει την επιθεώρηση εντός τριών ωρών μετά την άφιξη του αλιευτικού σκάφους στη σημείο ελέγχου που ορίστηκε σύμφωνα με την παράγραφο 3·

δ) εάν λάβει κοινοποίηση από τη Γραμματεία της NAFO ή από ένα σκάφος επιθεώρησης τη στιγμή που εισέρχεται στη ζώνη διακανονισμού NAFO ότι ένα σκάφος επιθεώρησης προτίθεται να διεξάγει επιθεώρηση σύμφωνα με την παράγραφο 3.»

(2) Το άρθρο 6 τροποποιείται ως εξής:

α) Στην παράγραφο 1, το στοιχείο β) αντικαθίσταται από το ακόλουθο κείμενο:

«β) τις ποσότητες χάλιμπατ της Γροιλανδίας, σε πενθήμερη βάση, συμπεριλαμβανομένων των επιστροφών με μηδενικά αλιεύματα. Η εν λόγω έκθεση διαβιβάζεται για πρώτη φορά το αργότερο στο τέλος της δέκατης ημέρας από την ημερομηνία εισόδου του σκάφους στην υποπεριοχή 2 και στις διαιρέσεις 3KLMNO της NAFO,

β) Οι παράγραφοι 2 και 3 αντικαθίστανται από το ακόλουθο κείμενο:

«2. Τα κράτη μέλη διαβιβάζουν στην Επιτροπή, αμέσως μετά την παραλαβή τους, τις εκθέσεις που προβλέπονται στην παράγραφο 1. Η Επιτροπή διαβιβάζει αμέσως την έκθεση που προβέπεται στο στοιχείο β) της παραγράφου 1 στη Γραμματεία της NAFO.

3. Σε περίπτωση που θεωρηθεί ότι τα αλιεύματα χάλιμπατ της Γροιλανδίας που έχουν κοινοποιηθεί σύμφωνα με την παράγραφο 2 έχουν εξαντλήσει το 75 % των κατανεμημένων ποσοστώσεων των κρατών μελών, οι πλοίαρχοι διαβιβάζουν τις εκθέσεις που αναφέρονται στο στοιχείο β) της παραγράφου 1 κάθε τρεις ημέρες.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C , , σ. .

[2] ΕΕ C , , σ. .

[3] ΕΕ L 340 της 23.12.2005, σ. 3.